《松村访傅青主先生》
明代·刘体仁

城外好风日，骑驴投谷口。双塔出深松，历村翻在后。

既涉石子溪，乃望岩间牖。柴门过樵牧，试问在家否。

野色照须眉，下阶笑执手。生平良内愧，出言犹色忸。

泪睫述家门，呼儿具杯酒。泛爱答夙心，所言皆师友。

移情纵谈谐，遂忘风尘久。日暮徒依依，中心亦何有。

作者简介：（1612—1677）明末清初颍川卫人，字公㦷。顺治十二年进士。与王士禛、汪琬同榜齐名。历官吏、刑部郎中。有才名，精赏鉴。至苏门见孙奇逢，愿为弟子。晚年闭门有出尘之想。善画山水。有《七颂堂集》。